Andreas Steenberg (RV), 2012-12-11:
Jeg undskylder igen, at jeg var til et andet møde og måtte haste ind og ikke nåede at komme ind i den korrekte rækkefølge.
Det her beslutningsforslag fra Venstre og Konservative minder jo meget om det forslag, vi diskuterede tidligere i dag, nemlig det beslutningsforslag fra Dansk Folkeparti, der hedder B 15, og derfor er der selvfølgelig risiko for, at jeg kommer til at sige nogle af de samme ting.
Det her handler om at få skabt noget udvikling og noget vækst i landdistrikterne, og der vil jeg gerne rose VK for at have været med i nogle afgørende store reformer, både da de selv havde magten og nu også efter regeringsskiftet.
Det mest afgørende for vores samlede landdistrikter er jo, at vi får gang i den private vækst og den private beskæftigelse og erhvervslivet, for vi kan jo godt komme til et enkelt eller tre landdistrikter og placere et par arbejdspladser, men det, der skal løfte alle landdistrikter, er, at der kommer privat vækst og noget indtjening, som kan løfte hele området, og nogle indtægter fra at producere en vare, som man så kan sælge til udlandet og tjene penge på til en given kommune eller et givent landdistrikt.
Der vil jeg igen nævne den her statistik, der viser, at vi har tabt 10 pct. af alle private job det sidste par år under VK-regeringen.
Det svarer til 160.000 private job i Danmark, som er meget, meget skævt fordelt.
I København har man tabt 3 pct., mens det i Vestjylland er 12½ pct., på Fyn er det 16,7 pct., og i Nordjylland er det 13 pct.
Så det er altså især landdistrikterne og yderområderne, som er blevet ramt af den tilbagegang, der har været i økonomien.
Jeg er rigtig stolt over, at den her regering har været primus motor for at få lavet nogle af de reformer af arbejdsmarked og skat, som skal genoprette vores konkurrenceevne stille og roligt, så vi kan få nogle private arbejdspladser igen og især i produktionserhvervene, som jo altså i høj grad er placeret i landdistrikterne.
Det konkrete forslag, VK kommer med i dag, har to dele.
Den ene handler om, at nye statslige institutioner skal placeres uden for København, og den anden del er, at når man skal omprioritere og omfordele og spare i det offentlige, skal man lukke i København.
Den del af forslaget synes jeg faktisk vi har tænkt på i den her meget store sparerunde, vi har været igennem i staten.
Vi har også lavet en besparelse på statsforvaltningerne, og der havde VKO bare ladet underskuddene køre videre og ikke taget fat om nældens rod.
Jeg forstår jo ikke helt, at Venstre kan fremsætte et beslutningsforslag, hvor man siger, man slet ikke vil lukke nogen arbejdspladser i landdistrikterne, fordi Venstre jo lægger op til nulvækst.
Det er en ny politisk parole, man har fundet på, og man er ikke så god til at sige, hvor de her effektiviseringer skal findes, for alle er enige om, at udgifterne til medicin og pleje og sygehuse nok kommer til at stige, fordi der kommer flere ældre og flere syge.
Og det vil sige, at man så skal finde nogle penge et andet sted og omprioritere.
At man som Venstre kan stå og garantere, at det ikke kommer til at gå ud over landdistrikterne på en eller anden måde, forstår jeg ikke, og jeg tror simpelt hen ikke på, at det kan lykkes at finde så mange penge i omprioriteringer, uden at der også bliver lukket et eller andet i landdistrikterne.
Det synes jeg Venstre mangler at svare på.
Den anden del af VK's forslag her er, at fremtidige nye institutioner skal placeres uden for København.
Det synes jeg vi må diskutere, når der skal laves nye institutioner.
Men generelt at sige, at alle nye institutioner skal placeres uden for København, kan jeg ikke rigtig se man kan binde sig op på.
Jeg har f.eks. som transportordfører været med til at lave en trængselskommission for hovedstaden, og det ville være lidt mærkeligt at lægge den i Ringkøbing, selv om det ville skabe nogle arbejdspladser, men jeg synes, det ville være lidt underligt.
På samme måde kunne jeg forestille mig, at man vil lave et eller andet for narkomaner eller psykisk syge, og der må vi indrømme, at der er en meget stor andel af psykisk syge og narkomaner i København, så det vil jo være logisk at lægge i hvert fald sådan en institution i København.
Så det med at binde sig fuldstændig op på, at alle nye institutioner skal ligge uden for København, synes jeg er lidt svært som et generelt princip.
Med de ord vil jeg sige, at vi ikke kan støtte beslutningsforslaget.